SKRIFTLIG FORESPØRGSEL E-0942/01

af Johannes Voggenhuber (Verts/ALE) til Kommissionen

(28. marts 2001)

Om: Indgåelse af en støtteoverenskomst med det østrigske nationalagentur for EU-programmet Ungdom

Republikken Østrig har udpeget firmaet Euro Tech Management Consulting GmbH til Østrigs nationalagentur for EU-programmet Ungdom.

Udpegelsen af virksomheden Euro Tech som nationalagentur kunne være i modstrid med Kommissionens direktiver. Firmaet Euro Tech er som GmbH pr. definition gevinstorienteret og har givet udtryk for, at den med sin virksomhed som nationalagentur agter at indtjene overskud. En undersøgelse er ved at blive foretaget i Østrig.

Har Kommissionen haft anledning til ikke længere at betro det hidtidige nationalagentur med opgaven? Hvorfor blev firmaet Euro Tech foretrukket frem for det hidtidige nationalagentur?

Hvilke specifikke erfaringer og faglige forudsætninger har firmaet Euro Tech inden for udveksling af unge, det internationale/interkulturelle uddannelsesarbejde, videreuddannelse af ungdomspædagoger samt varetagelsen af EU's handlingsprogrammer hhv. forvaltningen af EU-støttemidler til tredjepart? Rådede firmaet Euro Tech på tidspunktet for udpegelsen over tilstrækkeligt kvalificeret personale?

Er det muligt, at firmaet Euro Tech med sin virksomhed som nationalagentur kan indtjene overskud? Foreskriver Kommissionens direktiver ikke, at kun en organisation uden gevinst for øje kan blive udpeget til nationalagentur?

Har Kommissionen planer om en medfinansiering af det østrigske nationalagentur på højst 50 %, selvom firmaet Euro Techs bruttoudbudsbeløb er ca. 40 000 EUR højere end en anden udbyders?

Er det rigtigt, at firmaet Euro Tech til højere bruttoomkostninger kun planlægger at anvende halvt så mange arbejdstimer til sin virksomhed som nationalagentur end en anden udbyder?

Ville en støtteoverenskomst mellem Kommissionen og virksomheden Euro Tech være retsstridigt?

Hvilken skade truer Kommissionen, hvis den indgår en støtteoverenskomst med firmaet Euro Tech og hvis de nedsatte kontrolinstanser derefter erklærer, at en tildeling af kontrakt til firmaet Euro Tech er retsstridigt?

Svar afgivet på Kommissionens vegne af Viviane Reding

(14. juni 2001)

Fællesskabets program for unge gennemføres via et netværk af nationale kontorer. Kommissionen har efter godkendelse fra udvalget for programmet for unge vedtaget bestemmelser om Kommissionens og medlemsstaternes ansvar i relation til de nationale kontorer.

I henhold til disse bestemmelser er det myndighederne i de enkelte medlemsstater, der er ansvarlige for at udpege det nationale kontor. I Østrig har forbundsministeriet for social sikkerhed og generationer efter at have afholdt et udbud udpeget EuroTech som det nationale kontor.

Bestemmelserne fastsætter endvidere de minimumskrav, der gælder for de nationale kontorer. Det fremgår heraf, at det organ, der udpeges som det nationale kontor, bl.a. skal råde over personale, der er kvalificeret til at udføre administrativt arbejde i et internationalt samarbejdsklima. Det vil i høj grad være ønskeligt, at personalet har kendskab til sprog, management, økonomistyring og edb, samt kendskab til ungdomsområdet.

Kommissionen har kontrolleret, at det udpegede nationale kontor opfylder disse krav. Kommissionen har således aflagt besøg hos EuroTech i deres lokaler i Wien. EuroTechs personale dækker en lang række kompetenceområder; det har bl.a. erfaring med forskning på ungdomsområdet, forvaltning af fællesskabsprogrammer og -midler (herunder den europæiske volontørtjenesteordning) samt generelle kvalifikationer inden for management og økonomistyring. Den organisation og det antal mandetimer, der er foreslået, synes at være hensigtsmæssig i forhold til de opgaver, der må forventes udført.

Kommissionens bidrag er begrænset til at udgøre 50 % af kontorets driftsudgifter. Bidraget beregnes på grundlag af kontorets faktiske driftsudgifter og må ikke give anledning til overskud.

Kommissionen vil i kontrakten med det nye kontor sørge for at dække sig ind, således at dens interesser er beskyttet, uanset hvad der måtte blive udfaldet af den verserende klagesag.